Nóg ŉ vrou op plaasdorpie vermoorDie onlangse slagoffers wat in Sundra vermoor is. Skaars ŉ week nadat Cathy van Coppenhagen in die hospitaal dood is nadat sy in die plaasdorpie Sundra in Mpumalanga op ŉ kleinhoewe aangeval is en in ŉ hondehok vir haar aanvallers moes skuil, is nóg ŉ vrou op dié dorp vermoor. Brig. Leonard Hlathi, provinsiale polisiewoordvoerder, het Saterdag aan Maroela Media bevestig die 46-jarige vrou is omstreeks middernag buite ŉ plaaslike kuierplek aangeval. “Inligting oor wat presies gebeur het, is nog skaars. Wat ons sover kon vasstel is dat die vrou buite die kuierplek gestap het toe sy deur ŉ rower aangeval is,” het Hlathi gesê. Die man het glo probeer om haar handsak af te neem en ŉ stoeiery het ontstaan, waartydens sy vermoedelik met ŉ skerp voorwerp gesteek is voordat die man met haar handsak op die vlug geslaan het. Volgens Hlathi was die vrou nog lewend toe die eerste polisiebeampte op die toneel opgedaag het en kon sy aan die beampte vertel wat gebeur het. Derek Bester, voorsitter van die plaaslike buurtwag, die Sundra Rietkol Bulldogs, was kort ná die polisiebeampte op die toneel en het dadelik begin om noodhulp op die vrou te pas totdat paramedici by hom oorgeneem het. “Hulle het alles in hul vermoë gedoen om haar lewe te probeer red, maar sy is op die toneel dood,” het hy aan Maroela Media gesê. Dit is nog nie duidelik of die rower enige medepligtiges gehad het nie. Die verdagte het in die rigting van treinspore gevlug. Die polisie ondersoek ŉ saak van moord. Niemand is nog in verband met die voorval in hegtenis geneem nie. Die oorledene se naam is aan Maroela Media bekend, maar word weerhou totdat al haar naasbestaandes van haar dood in kennis gestel is. Sy is glo die ma van vier kinders. Maroela Media het vroeër berig twee gewapende mans het Van Coppenhagen en haar man op die aand van 11 November op hul kleinhoewe oorval en aangehou. Die aanvallers het die egpaar buite die huis ingewag toe hulle hul honde wou gaan uitlaat. Van Coppenhagen is in die tuin in die bolyf geskiet en daar gelaat, waarna die rowers haar man in die huis ingedwing en op waardevolle items aangedring het. Van Coppenhagen het daarna ŉ paar meter ver in die modder gekruip om skuiling te soek. Haar man is aangerand voordat die verdagtes op die vlug geslaan het. Toe die buurtwag en die polisie omstreeks middernag na die kleinhoewe ontbied is, het hulle haar in ŉ ernstige toestand in die hondehok gevind waar sy geskuil het. Sy het op 16 November in die hospitaal aan haar beserings beswyk. Rina Pringle (57), ŉ veiligheidsbeampte van Delmas in Mpumalanga, en haar kollega, Joseph Coombe, is in September tydens ŉ transitorooftog in die dorp met AK47-aanvalsgewere aangeval. Pringle is dood en Coombe het die aanval oorleef. Dié voorval is voorafgegaan deur die aanval en moord op Johan van Rensburg (62) in Augustus. Met sy laaste asem het Van Rensburg (62) verbete teen ŉ groep aanvallers geveg om sy verloofde, Dina, op sy kleinhoewe, naby die plek waar die Van Coppenhagen-egpaar aangeval is, te beskerm.